钦定古今图书集成/明伦汇编/闺媛典/第103卷 > 皇清九 > 杨友松妻朱氏
## 钦定古今图书集成/明伦汇编/闺媛典/第103卷 > 皇清九 > 杨友松妻朱氏

按《富阳县志》：“朱氏，江阴贡生朱万邦女，归灵泉诸生杨友松。明季庚午，伯兄鼎臣领乡荐，叔季鼎调鼎梅，与友松同入泮宫。朱祖父母重庆，一时称盛。友松性迂缓，氏佐以勤俭，家赖以不坠。顺治末，山寇窃发，氏挈妇宋氏避兵田舍，私谓父曰：‘吾少受家训，不幸遇此，设有不测，当以死自守，无轻罹辱也’。已而寇兵猝” 至，氏携妇宋急趋园林池中，相抱自沉以死。翌日出之，姑媳环抱不解。观者莫不掩涕。生徒闻于有司旌表。